Kako Netokracija ekskluzivno doznaje, GGV Capital, ulagač u Alibabu, Misfit, SoundCloud, Square i mnoge druge tvrtke, odlučio je uložiti još tri milijuna dolara u Bellabeat, iako je startup već zatvorio prvu rundu investicije kada je prikupio 4,5 milijuna dolara.

Podsjetimo, Bellabeatov prvi proizvod odnosio se na praćenje otkucaja srca nerođenog djeteta, što se moglo povezati s mobilnom aplikacijom, a u rujnu su predstavljena i tri nova proizvoda s područja nosive tehnologije za sve žene, čime se tim ne fokusira više samo na trudnice. A proizvodi, osim što su tehnološki zanimljivi, izgledaju i vrlo atraktivno – tu je Leaf, privjesak koji prati aktivnost, san i nivo stresa korisnice, Shell, koji i dalje prati razvoj trudnoće i nerođenog djeteta, te Balance, pametna vaga koja se povezuje s mobilnom aplikacijom. Ovi su uređaji trenutno u fazi prednarudžbe, a slanje se očekuje početkom iduće godine. Zanimljivo je što su dijelom napravljeni od drveta, a osnivači posebno ističu Leaf, koji se razlikuje od sličnih proizvoda na tržištu po tome što nije fokusiran na vježbanje, nego općenito na zdravlje i životni stil. Pristup praćenju je drugačiji, a po dizajnu ulazi u domenu pametnog nakita.

Seed runda zatvorena je još u svibnju, kada smo doznali i vrlo zanimljiv popis ulagača u ovaj startup, među kojima su Ron Conway, Michael Arrington, Nicolas Berggruen, ali i Justin Kan, osnivač Twitcha, te čak i glumica te poduzetnica Jessica Alba, koja je osnovala tvrtku Honest Company koja se, kako joj i ime kaže, fokusira na iskrenost prema svojim korisnicima. Sada se njima pridružio i GGV Capital s dodatna tri milijuna dolara. Ovaj fond podupire razvoj hardvera već deset godina, stoga će Bellabeatu biti od velike pomoći u logistici i izvozu, kaže nam Sandro Mur, suosnivač i CEO ovog startupa, koji objašnjava kako se Bellabeat uklapa u trendove na tržištu:

Internet-of-Things predstavlja tehnološku revoluciju koja će eksplodirati u narednih tri do pet godina. Bellabeat je na samom pragu te revolucije jer je nosiva tehnologija prva u nizu koja se realizira i adaptira na IoT tržištu.

Tim iz Bellabeata trenutno radi na testiranju svojih uređaja, ali i novih tehnologija, a planira i dalje zadržati fokus na ženama. Također, u tijeku su i pripreme za ovogodišnji Consumer Electronic Show (CES), na kojemu će po prvi puta predstaviti svoje proizvode i neke druge zanimljive detalje.